આયુર્વેદ પ્રમાણે આ કુંવાડિયો સ્વાદમાં મીઠો, કડવો અને ખારો, પચવામાં હળવો, શીતળ, હૃદયને પ્રિય અને હિતકારી તેમજ ત્વચાનાં દાદર, ખસ, ખરજવું, ખંજવાળ, કોઢ, શીળસ જેવી તકલીફો તથા વાયુ, પિત્ત, મળ-મૂત્રનો અવરોધ, અરુચિ, તાવ, ઉધરસ, દમ, મસ્તક શૂળ વગેરેનો નાશ કરે છે. એનાં બીજ સ્વાદમાં તીખા, ગરમ, ગ્રાહી(સંકોચક) અને કફ, કોઢ, દમ, દાદર અને સોજા મટાડે છે. આપણે ત્યાં ઘણા પ્રદેશોમાં ગરીબ લોકો કુંવાડિયાની પાનની ભાજી કરીને ખાય છે. આ ભાજી ખાટી, પિત્તકરનાર, પચવામાં હળવી, ગરમ અને કોઢ, વાયુ, ખંજવાળ, ઉધરસ તથા દમનો નાશ કરનાર છે.